Μελέτη της συμβολής της φωτοδυναμικής στη διάγνωση και αντιμετώπιση του καρκίνου μεταβατικού επιθηλίου της ουροδόχου κύστης
Authors: Ευσταθίου Κωνσταντίνος 
Published: September 2021

Η πληρότητα και η βεβαιότητα της ανίχνευσης του καρκίνου αποτελούσε ανέκαθεν πρόβλημα στην κλινική ογκολογία. Η κυστεοσκόπηση λευκού φωτισμού είναι μία από τις πιο κοινές διαγνωστικές διαδικασίες στην ουρολογική κοινότητα. Αποτελεί μία από τις πράξεις που οι ειδικευόμενοι είναι εξοικειωμένοι από πολύ νωρίς κατά την περίοδο εκπαίδευσής τους. Η κυστεοσκόπηση έχει ανυπέρβλητη ευαισθησία και ειδικότητα στην ανίχνευση εξωφυτικών όγκων στην ουροδόχο κύστη, αλλά επίπεδοι όγκοι και συγκεκριμένα, το καρκίνωμα insitu,CIS, ίσως χαθούν με συμβατική κυστεοσκόπηση σε μία στις τρεις των περιπτώσεων. Επιπλέον, η κυστεοσκόπηση λευκού φωτός είναι μια τεχνική που εξαρτάται από τον εξεταστή χειρουργό ουρολόγο, και έτσι ένας αξιόλογος αριθμός από ψευδώς θετικά ευρήματα εντοπίζεται με την κυστεοσκόπηση λευκού φωτός.Οι επιτυχίες που σημειώθηκαν με έναν μεγάλο αριθμό πρόσφατων τεχνολογικών επιτευγμάτων στη διαγνωστική των υπερήχων, της ακτινολογίας και της μαγνητικής τομογραφίας έμοιαζαν πολλά υποσχόμενες, αλλά δεν προσέφεραν καμία βοήθεια στους όγκους πρώιμου σταδίου όπου απαιτείται υψηλότερη διακριτική ικανότητα από αυτή που παρέχουν οι τεχνικές αυτές. Το γεγονός αυτό αποτέλεσε και το σημείο έναρξης των προσπαθειών να αναπτυχθούν οι τεχνικές εκείνες της απεικόνισης των καρκινικών εστιών με σαφή και διακριτά όρια. Έτσι δοκιμάστηκαν κλινικά από τις αρχές του 20ου αιώνα, διάφορες φωτοευαίσθητες ουσίες οι οποίες μετά έγχυσή τους διουρηθρικά εντός της ουροδόχου κύστεως, προσλαμβάνονταν και απορροφούνταν από τα καρκινικά κύτταρα. Με αυτό τον τρόπο και εκπέμποντας κάποια μορφή φθορισμού διευκόλυνε την οπτική απεικόνιση του όγκου. Παρόλα αυτά, λόγω έλλειψης ευαισθησίας και ειδικότητας αυτών των χρωστικών, πολλά από αυτά τα πειράματα γρήγορα έφτασαν στο τέλος τους. Για τις νέες παρεμβατικές διαδικασίες ή προσεγγίσεις, όπως η με φωτοδυναμική κυστεοσκόπηση διάγνωση, υπάρχει περιορισμένη ή καθόλου εμπειρία κατά τη διάρκεια της εκπαίδευσης. Για την απόκτηση εξειδίκευσης σε νέες τεχνικές είναι απαραίτητη προϋπόθεση η ύπαρξη ειδικών μηχανημάτων υψηλής τεχνολογίας. Η μελέτη μας, μας έδειξε πως με τη βοήθεια της φωτοδυναμικής κυστεοσκόπησης ανιχνεύουμε πολύ πιο εύκολα τα καρκινώματα της ουροδόχου κύστεως και έχουμε μια πληρέστερη εκτομή των βλαβών, κυρίως των καρκινωμάτων in situ. Φαίνεται επίσης πως οι ασθενείς που χειρουργούνται με PDD εμφανίζουν μικρότερα ποσοστά υποτροπής στην διετία, άρα οδηγούνται μελλοντικά λιγότερες φορές στο χειρουργείο. Έτσι επιτυγχάνουμε και οικονομικό όφελος αλλά το κυριότερο βελτιώνουμε την ποιότητα της ζωής τους. Βέβαια όπως και σε κάθε νέα τεχνική έτσι και για τη χρήση φωτοδυναμικής απαιτείται εκπαίδευση. Η PDD είναι μια σχετικά ξεκάθαρη, εύστοχα τυποποιημένη και αναπαράξιμη διαδικασία. Στα σύγχρονα δεδομένα, 20 περιπτώσεις φωτοδυναμικής κυστεοσκόπησης απαιτούνται για την επιτυχία μιας καλής συμφωνίας μεταξύ έμπειρων και άπειρων χειριστών ουρολόγων. Η εξαιρετική συμφωνία θα επιτευχθεί ύστερα από 30 περιπτώσεις PDD.Τότε σύμφωνα με τα δεδομένα επιτυγχάνεται μια μεγάλη πτώση στα ψευδώς θετικά ποσοστά τα οποία αντιστοιχούσαν σε αυτά των ειδικών.